**Tenk Községi Önkormányzat Képviselő-testületének**

**13/2013. (XII.20.) önkormányzati rendelete**

**Az Önkormányzat Szervezeti és Működési Szabályzatáról**

Tenk Községi Önkormányzat Képviselő-testülete, a Magyarország helyi önkormányzatairól szóló, 2011. évi CLXXXIX. törvény 41. § (4) bekezdésében, 44. §-45. §-ában, 46. § (3) bekezdésében, 48. § (2)-(4) bekezdésében, 49. § (2) bekezdésében, 50. §-ában, 51. § (2) bekezdésben, 52. § (1) bekezdés n) pontjában, 53. § (1)-(3) bekezdésében, 57. § (1)-(2) bekezdésében, 59. § (2) bekezdésében, 68. § (2)-(3) bekezdésében, 82. § (3) bekezdésében, 84. § (2) bekezdésében, 143. § (4) bekezdés a) pontjában továbbá,

a 22. § tekintetében, a helyi önkormányzati képviselők jogállásának egyes kérdéseiről szóló 2000. évi XCVI. törvény 9. § (2) bekezdésében,

az 55. §. tekintetében, a helyi önkormányzatokról szóló 1990. évi LXV. törvény 20. § (2) bekezdésében és a polgármesteri tisztség ellátásának egyes kérdéseiről és az önkormányzati képviselők tiszteletdíjáról szóló 1994. évi LXIV. törvény 17. § (1) bekezdésében kapott felhatalmazás alapján,

az Alaptörvény 32. cikk (1) bekezdés d) pontjában meghatározott feladatkörében eljárva, a Képviselő-testület, Ügyrendi Bizottsága véleményének kikérésével, a következőket rendeli el:

**I. FEJEZET**

**ÁLTALÁNOS RENDELKEZÉSEK**

1. ALAPVETŐ RENDELKEZÉSEK

**1. §**

(1) Az önkormányzat hivatalos megnevezése: Tenk Község Önkormányzata (továbbiakban: önkormányzat).

(2) Az önkormányzat székhelye: 3359. Tenk, Fő út 58.

(3) Az önkormányzat jelképei: a címer és a zászló.

Az önkormányzat címerének és zászlajának leírására, valamint azok használatának rendjére vonatkozó szabályokat külön rendeletben állapítja meg.

(4) Az önkormányzat hivatalának hivatalos elnevezése: Átányi Közös Önkormányzati Hivatal (továbbiakban: Hivatal), székhelye: 3371. Átány, II. Rákóczi F. út 60.

(5) A képviselő-testület külön rendelettel az “ **Tenk Község Díszpolgára”** kitüntető díjat alapította.

**2. §**

(1) A polgármester gondoskodik arról, hogy a település lakossága, a nemzeti és a helyi ünnepeket méltó módon megünnepelhesse.

(2) A Képviselő-testület véleményt nyilvánít és kezdeményez a feladat- és hatáskörébe nem tartozó, de a helyi közösséget érintő ügyekben. E jogával különösen abban az esetben él, ha az ügy a településfejlesztéssel és üzemeltetéssel, a lakossági közszolgáltatások fejlesztésével áll szoros kapcsolatban.

2. AZ ÖNKORMÁNYZAT FELADATAI ÉS AZOK ELLÁTÁSÁBAN RÉSZTVEVŐK

**3. §**

(1) Az önkormányzat ellátja, a Magyarország helyi önkormányzatairól szóló, 2011. évi CLXXXIX. törvényben (a *továbbiakban*: Mötv.) és az ágazati törvényekben meghatározott kötelező és önként vállalt feladatokat, amelyek felsorolását az *1. melléklet* tartalmazza.

(2) A Képviselő-testület által átruházott hatásköröket a *2. melléklet* tartalmazza.

**II. FEJEZET**

**A KÉPVISELŐ-TESTÜLET MŰKÖDÉSE**

3. A MŰKÖDÉS ÁLTALÁNOS SZABÁLYAI

**4. §**

(1) A Képviselő-testület tagjainak száma 7 fő.

(2) A Képviselő-testület döntéseit ülésein hozza meg.

(3) Az ülések típusai:

a) alakuló ülés,

b) rendes ülés,

c) rendkívüli ülés.

4. AZ ALAKULÓ ÜLÉS

**5. §**

Az alakuló ülést, a polgármester eskütételéig, a legidősebb megválasztott képviselő (korelnök) vezeti.
Az alakuló ülés kötelező napirendi pontjai:
a) a Helyi Választási Bizottság elnökének beszámolója a választások eredményéről,
b) a képviselők eskütétele,
c) a polgármester eskütétele,
d) a polgármester illetményének megállapítása,
e) az alpolgármester megválasztása, eskütétele, tiszteletdíjának megállapítása.

5. A RENDES ÜLÉS

**6. §**

A Képviselő-testület rendes ülést tart, minden második hónap, második hetének szerdai napján, délután 14 órai kezdettel.

6. A RENDKÍVÜLI ÜLÉS

**7. §**

(1) A Képviselő-testület ülését, 15 napon belüli időpontra össze kell hívni az Mötv. 44. §-ában meghatározott esetekben. Az ilyen okból szükségessé vált rendkívüli ülést a polgármester hívja össze a testületi ülés indokának, időpontjának, helyszínének és napirendjének meghatározásával.

(2) Az (1) bekezdésben meghatározott eljárási szabályok megfelelő alkalmazásával a polgármester halaszthatatlan ügyben, indokolt esetben rendkívüli ülést hívhat össze.

(3) Az (1) és (2) bekezdés szerinti rendkívüli ülés napirendjére csak olyan tárgysorozat vehető fel, amely annak összehívását indokolttá tette, vagy indokolttá tenné.

7. A MUNKATERV

**8. §**

(1) A rendes ülések tervszerű megtartása érdekében, a Képviselő-testület, a polgármester javaslatára, éves munkatervet határoz meg. A következő évi munkatervet jóváhagyásra, legkésőbb a decemberi ülésre kell a Képviselő-testület elé terjeszteni.

(2) A munkatervhez javaslatot kell kérni:

* képviselőktől,
* az intézmények vezetőitől,
* a jegyzőtől.

(3) A munkatervnek tartalmaznia kell:

a) a Képviselő-testület rendes üléseinek tervezett naptári időpontját és az előre rögzíthető napirendeket,

b)  a napirendi pontok előterjesztőit,

c)  az előkészítésért felelősök megjelölést, az előkészítés határidejét,

d)  közmeghallgatást.

(4)  Az elfogadott munkatervet meg kell küldeni mindazok részére, akiktől a polgármester javaslatot kért a munkaterv összeállításához, valamint aki a napirendi ponttal érintett. Az elfogadott munkatervet a Községháza hirdetőtábláján és a település honlapján is közzé kell tenni.

8. A KÉPVISELŐ-TESTÜLET ÖSSZEHÍVÁSA, MEGHÍVÓJA

**9. §**

(1) A polgármesteri és alpolgármesteri tisztség egyidejű betöltetlensége, valamint tartós akadályoztatásuk esetén, a Képviselő-testület ülését- az alakuló ülés kivételével-, az Ügyrendi Bizottság elnöke hívja össze és vezeti.

(2) A Képviselő-testület ülését írásbeli – papíralapú vagy elektronikus levél formájú – meghívóval kell összehívni.

(3) A Képviselő-testület meghívóját és annak mellékleteit – a rendkívüli ülés kivételével – úgy kell megküldeni, hogy azt a meghívottak az ülésnap előtt, 3 nappal megkapják.

(4) A Képviselő-testület meghívójának tartalmaznia kell:

a) az ülés helyét és időpontját,

b) a napirendi javaslatot és azok előterjesztését,

c) a napirend zárt ülés keretében történő tárgyalását vagy arra szóló javaslatot.

(5) A meghívó mellékletei a napirendek tárgyalásához készített anyagok.

(6) A Képviselő-testület rendkívüli ülésének időpontját, a polgármester a képviselők véleményét előzetesen kikérve, tűzi ki.
A rendkívüli ülés összehívásakor, a meghívót, a polgármester, az ülés előtt, legalább 24 órával korábban az összehívás okának megjelölésével küldi meg.
Az írásbeli meghívó mellőzhető, ha az ülésre okot adó körülmény, a Képviselő-testület ülésének azonnali megtartását indokolja.

9. A MEGHÍVOTTAK

**10. §**

A képviselő-testület ülésére, a képviselőkön kívül, tanácskozási joggal, **meg kell hívni:**

1. a jegyzőt,
2. a napirend előadóit,
3. a napirendi ponttal érintett önkormányzati intézmények vezetőit,
4. a napirendi ponttal érintett szervek, intézmények vezetőit,
5. a Hivatal tárgyban érintett ügyintézőjét,
6. költségvetési tárgyú előterjesztések esetén a Hivatal gazdasági vezetőjét,
7. azon személyt, akinek jelenléte a napirend tárgyalásához szükséges, az előterjesztő vagy a polgármester javaslata alapján.

10. AZ ÜLÉSEK NYILVÁNOSSÁGA

**11. §**

(1) A Képviselő-testület ülése nyilvános.

(2) A Képviselő-testület, zárt ülést tart, a Mötv. 46. § (2) bekezdés a) pontjában meghatározott esetekben.

(3) A Képviselő-testület, a Mötv. 46. § (2) bekezdés b) pontjában meghatározott esetekben az érintett kérésére zárt ülést tart.

(4) A Képviselő-testület, az érdekelt, az előterjesztő, vagy a Képviselő-testület bármely tagja javaslata alapján – minősített többséggel – a Mötv. 46. § (2) bekezdés c) pontjában meghatározott esetekben zárt ülést rendelhet el.

(5) Zárt ülésen, a Mötv. 46. § (3) bekezdésében meghatározott személyek vehetnek részt.

(6)A külön törvény[[1]](#footnote-1)1 szerinti közérdekű adat és közérdekből nyilvános adat megismerésének lehetőségét, zárt ülés tartása esetén is biztosítani kell.

11. HATÁROZATKÉPESSÉG

**12. §**

(1) A polgármester az ülés megnyitásakor – a jelenléti ív alapján – megvizsgálja a Képviselő-testület határozatképességét, s kihirdeti az arra vonatkozó megállapításait.

(2) Ha a Képviselő-testület határozatképtelenné válik, a polgármester kísérletet tesz a határozatképesség helyreállítására.

(3) Ha a Képviselő-testület a polgármester kísérlete ellenére, határozatképtelen marad, a polgármester az ülést berekeszti. Az ülés berekesztése esetén, a Képviselő-testület a következő ülésén elsőként az elmaradt napirendi pontokat tárgyalja meg.

12. A NAPIREND

**13. §**

(1) A napirend tervezetét, a polgármester terjeszti a Képviselő-testület elé. A képviselők kezdeményezhetik valamely napirendi pont elhagyását, elnapolását vagy a javasolt sorrend megváltoztatását.

(2) A polgármester a napirend – meghívó szerinti – írásos tervezetét szóban kiegészíti, az ülésen kiosztott anyagok, napirendre vételéről szóló javaslattal.
Az ülésre – a rendeletben foglaltaknak megfelelően – írásban beterjesztett képviselői indítványt, kérdést, interpellációt a napirendre felvettnek kell tekinteni.

(3) A Képviselő-testületen kiosztott anyag tárgyalására – a képviselői indítványok, interpellációk és kérdések kivételével – csak halasztást nem tűrő esetben kerülhet sor, a polgármester indokolt javaslata alapján, a jegyző törvényességi véleményével, amennyiben a Képviselő-testület a napirendre vételt megszavazza.

**14. §**

(1) A napirendet, a Képviselő-testület vita nélkül határozza meg – figyelemmel a 12. § (3) bekezdésére – a Képviselő-testület eltérő döntése hiányában, az alábbi sorrend megtartásával:

a) előterjesztés, e körben a tárgyalási sorrend:

aa) rendeletalkotásra vonatkozó előterjesztés,

ab) minősített többséget igénylő előterjesztés,

ac) az aa) és ab) pont alá nem tartozó előterjesztés,

b) beszámoló,

c) tájékoztató,

d) indítvány,

e) bejelentés,

f) jellegétől függetlenül az ülésen kiosztott anyag,

g) interpelláció, kérdés.

(2) A Képviselő-testület – bármely képviselő javaslatára – legkésőbb a napirend elfogadásakor elhatározhatja, hogy a lakosság széles rétegeit érintő témát, két fordulóban – előbb az előterjesztés elveit, majd a vita után a szerkesztett előterjesztést – tárgyalja meg.

13. A TANÁCSKOZÁS RENDJE

**15. §**

(1) Az ülés vezetésével kapcsolatban, a polgármester feladata a tanácskozás rendjének fenntartása. Ennek érdekében:

a) figyelmeztetheti a hozzászólót, hogy csak a napirenddel kapcsolatban tegye meg észrevételét, javaslatát és attól ne térjen el,

b) felszólíthatja a hozzászólót, hogy a tanácskozáshoz nem illő, másokat sértő kijelentésektől tartózkodjon,

c) rendre utasíthatja azt, aki a testülethez méltatlan magatartást tanúsít,

d) megvonhatja a szót attól, aki a fentiekben írt rendzavaró magatartást megismétli,

e) a nem képviselő résztvevőt – ismételt rendzavarás esetén – a teremből kiutasíthatja.

(2) A Képviselő-testület – bármely tagjának javaslatára – vita nélkül, minősített többséggel hozott határozattal - rendbírsággal sújthatja azt a képviselőt, aki

a) az adott ülésen, több mint két alkalommal – engedély nélkül – túllépte a részére biztosított időkeretet,

b) az ülésen másokat sértő vagy a testülethez méltatlan, nem illő kifejezést vagy hangnemet használt,

c) a napirendtől ismételt figyelmeztetés ellenére eltért.

(3) A rendbírság összege alkalmanként 3.000,- Ft.

(4) A rendbírság megfizetése a kiszabást követő tiszteletdíj, vagy illetmény kifizetésekor esedékes.

(5) Amennyiben, a polgármester az ülést, nem a rendelet szabályainak megfelelően vezeti, a Képviselő-testület Ügyrendi Bizottságának elnöke, jelzéssel él a polgármester felé.

**16. §**

(1) A rendes Képviselő-testületi ülésen, napirend előtt, bármely képviselő, 3 perc időtartamban felszólalhat. Napirend előtt felszólalni a település életét, a Képviselő-testület munkáját, vagy a képviselőket érintő, általános jelentőségű kérdésekben lehet, kivéve az olyan ügyeket, amelyek az általános szabályok alapján napirendre tűzhetők, valamint kérdésként, interpellációként, vagy indítványként terjeszthetők elő.

(2) A polgármester, a napirendi pontok tárgyalása előtt, szót ad a napirend előtti felszólalásra jelentkező képviselőknek feltéve, hogy

a) a napirend előtti felszólalás szándékát, legkésőbb az ülés kezdete előtt, a polgármesternek, a tárgy megjelölésével előre jelezte, és

b) a felszólalás a rendelet szerinti szabályoknak megfelel.

(3) Amennyiben, a polgármester szerint, a megjelölt tárgy nem minősül napirend előtti felszólalásnak, és ezért a napirend előtti felszólalás lehetőségét megtagadja, akkor a képviselő igényéről, a Képviselő-testület vita nélkül dönt.

(4) A napirend előtti felszólalás tartalmáról vita nem nyitható, azonban a felszólalással érintett képviselő 2 perc időtartamban viszontválaszra jogosult.

(5) A napirend előtti felszólalás, határozati javaslatot nem tartalmaz, arról a Képviselő-testület határozatot nem hoz.

**17. §**

(1) A polgármester minden napirendi pontról – kivéve a tájékoztató jellegű napirendeket – külön vitát nyit.

(2) A napirendi pont tárgyalásakor, elsőként annak előterjesztője, legfeljebb 5 perc időtartamban, a döntéshozatalt befolyásoló, szóbeli kiegészítést fűzhet az írásbeli előterjesztéshez.

(3) Az előterjesztő esetleges szóbeli kiegészítését követően, az előterjesztőhöz kérdéseket lehet intézni, amelyekre válaszolnia kell. Az előterjesztő a válaszok megadásánál igénybe veheti a tanácskozási joggal nem rendelkező személyek segítségét is.

**18. §**

(1) A kérdésekre adott válaszok ismertetését követően, a polgármester a döntést igénylő napirendi pont felett, a tájékoztatók és a kérdésekre, interpellációkra adott válaszok kivételével, vitát nyit.

 (2) A képviselő, ugyanahhoz a napirendi ponthoz, legfeljebb kétszer szólhat hozzá. A képviselő hozzászólása alkalmanként, legfeljebb 3 percig tarthat.

(3) Az ülésen megjelent, 10. §-ban megjelölt meghívottaknak a polgármester, más személyeknek a Képviselő-testület, a tárgyhoz tartozó kérdésben, hozzászólási jogot biztosíthat. A hozzászólás ebben az esetben sem lehet 3 percnél hosszabb.

(4) Az időhatárt túllépő képviselőtől vagy hozzászólótól, a polgármester megvonja a szót.

(5) A rendeletben írt időkorlátok alól a polgármester – a tárgyalt téma fontosságára figyelemmel – felmentést adhat.

(6) Bármikor szót kérhet:

a) az előterjesztő,

b) bármely képviselő ügyrendi kérdésben,

c) a jegyző, ha törvényességet érintő észrevételt kíván tenni.

(7) Ügyrendinek minősül az a hozzászólás, kérdés, melyben a képviselő a Képviselő-testület munkájával – ülésének lefolytatásával – kapcsolatos eljárási ügyben tesz észrevételt.

(8) A vita során a képviselők, a tárgyalt előterjesztésre vonatkozóan módosító vagy kiegészítő javaslatokat tehetnek. A módosító és kiegészítő javaslatokat szövegszerűen kell megfogalmazni. Új változatot vagy módosító indítványt csak a vita lezárásáig lehet előterjeszteni.

(9) Nagyobb terjedelmű módosító indítványt, a polgármester kérésére, írásban kell benyújtani. Ha ezen indítvány a vita során hangzik el, az indítvány írásbeli elkészítése érdekében a polgármester a napirend tárgyalását felfüggesztheti, szünetet rendelhet el.

**19. §**

(1) A polgármester lezárja a vitát, ha megállapította, hogy hozzászólásra több hozzászóló nem jelentkezik. A vita lezárásáról szóló döntését a polgármester kimondja.

(2) A vita lezárását, bármely képviselő javasolhatja, amelyről a Képviselő-testület külön vita és felszólalás nélkül, minősített többséggel határoz. Ebben az esetben a Képviselő-testület a vitát azzal a feltétellel zárja le, hogy a vitában még szót nem kapott képviselő szót kaphat, ha a vita lezárására vonatkozó szavazásig szólásra jelentkezett. Az így tett hozzászólásokat a vita részének kell tekinteni.

(3) A vita lezárását követően, a napirend előterjesztője válaszol a hozzászólásokra, és legkésőbb ekkor nyilatkozik az elhangzott kiegészítések és módosító javaslatok felvállalásáról.

(4) Az előterjesztő által elfogadott módosításokat, kiegészítéseket a napirendre vonatkozó eredeti döntési javaslat részének kell tekinteni.

(5) Az előterjesztő a (3) bekezdés szerinti válasz, valamint a nyilatkozat megtétele előtt, a szavazás előtt kérheti szünet elrendelését, amelyet a polgármester köteles megadni.

(6) A válasz után a polgármester az elhangzott módosító javaslatokat összefoglalja és szövegszerűen, az eredeti javaslathoz illeszkedő módon ismerteti az arra vonatkozó (3) bekezdés szerinti előterjesztői nyilatkozattal együtt.

(7) Bármely képviselő javaslatára, a Képviselő-testület döntése alapján, valamint az előterjesztő kérésére, a több eldöntendő kérdésre osztható határozat-tervezetről, a Képviselő-testület külön-külön szavaz.

**20. §**

(1) A képviselők, a zárószavazás megkezdése előtt, bármikor javasolhatják a téma napirendről való levételét, amelyről a Képviselő-testület vita és felszólalás nélkül határoz.

(2) A napirendi pont tárgyalásától annak előterjesztője, az ülés bármely – a kérdéses anyag tárgyában történő szavazást megelőző – szakaszában elállhat, és a beterjesztett anyagot Képviselő-testületi döntés nélkül visszavonhatja.

(3) Bármely képviselő javaslatára, a Képviselő-testület a napirendi pontot a következő rendes Képviselő-testületi ülésre elnapolhatja. A Képviselő-testület az elnapolásról vita és felszólalás nélkül, minősített többséggel határoz.

(4) Amennyiben a vita lezárására és az elnapolásra is érkezik javaslat, az elnapolásra vonatkozó javaslat eldöntése, megelőzi a vita lezárására vonatkozó javaslat eldöntését.

(5) Ugyanazt a napirendi pontot a Képviselő-testület legfeljebb egy alkalommal napolhatja el.

14. SZEMÉLYES ÉRINTETTSÉG

  **21. §**

(1) A képviselő köteles a napirendi pont tárgyalása kezdetén – közeli hozzátartozójára is kiterjedően – bejelenteni személyes érintettségét.

(2) A személyesen érintett képviselő – érintettségének jelzése mellett bejelentheti, hogy az adott döntéshozatalban nem kíván részt venni.

(3) A személyes érintettség bejelentésére vonatkozó kötelezettség elmulasztásának kivizsgálására – annak ismertté válását követően azonnal – a Képviselő-testület ügyrendi vizsgálat lefolytatását rendeli el. A vizsgálat lefolytatása az Ügyrendi Bizottság hatáskörébe tartozik.

(4) A bizottság eljárása során biztosítja az érintett képviselő személyes meghallgatását, bizonyítékai előterjesztését.

(5) A bizottság eljárásának lefolytatása után a vizsgálat eredményét a Képviselő-testület soron következő ülésén előterjeszti. A Képviselő-testület külön határozattal dönt a személyesen érintett képviselő részvételével hozott határozat érvényben tartásáról, illetve a tiszteletdíjának legfeljebb 10%-át érintő csökkentéséről.

15. ÖSSZEFÉRHETETLENSÉGI ELJÁRÁS

**22. §**

A polgármester az összeférhetetlenség megállapítására irányuló kezdeményezést, az Ügyrendi Bizottságnak adja át kivizsgálásra. Az Ügyrendi Bizottság, a vizsgálat eredményét – törvény eltérő rendelkezése hiányában – döntés céljából, a Képviselő-testület elé terjeszti.

16. A DÖNTÉSEK MEGHOZATALA

**23. §**

(1) A Képviselő-testület döntéseit szavazással hozza. A határozati javaslatról a Képviselő-testület tagjai „igen”, „nem”, „tartózkodom” nyilatkozattal szavaznak.

(2) A szavazás nyílt vagy titkos.

(3) A Képviselő-testület titkos szavazást tarthat a Mötv. 46. §. (2) bekezdésében foglalt ügyekben.

(4) A Képviselő-testület bármely képviselő javaslatára, név szerinti nyílt szavazást rendelhet el. A javaslatról a Képviselő-testület dönt.

**24. §**

(1) A nyílt szavazás kézfelemeléssel történik. A szavazás összeszámolásában a jegyző közreműködik.

(2) Név szerinti szavazás esetén, a jegyző abc rendben, felolvassa a képviselők nevét, akik „igen”, „nem”, „tartózkodom” nyilatkozattal szavaznak.

A szavazás eredményét a jegyző összesíti, és ennek dokumentumait a polgármesternek átadja. A név szerinti szavazás tényét és eredményét, a Képviselő-testület üléséről készült jegyzőkönyvben rögzíteni kell.

(3) A titkos szavazás, szavazólapon, külön szavazóhelyiség és urna igénybevételével történik.
A titkos szavazás lebonyolításával kapcsolatos teendőket, az Ügyrendi Bizottság látja el.
Amennyiben ez bármely okból nem lehetséges, a Képviselő-testület e feladat ellátásra, a polgármester javaslatára - nyílt szavazással - 3 fős szavazatszámláló bizottságot választ.

**25. §**

(1) Az eldöntendő javaslatokat a polgármester bocsátja szavazásra.
 A javaslat szövegét, szavazásra egyértelműen és úgy kell feltenni, hogy arra igennel vagy nemmel lehessen szavazni.

(2) A szavazásra bocsátás során, a polgármester szövegszerűen ismerteti a szavazás tárgyát képező javaslatot. A javaslatot szövegszerűen nem kell ismertetni – elegendő csupán arra utalni – ha az mindenben megegyezik az eredetileg írásban előterjesztett javaslattal, továbbá akkor sem, ha az előterjesztő a vitában elhangzott módosító javaslatokat elfogadta, és e javaslatok a vita során félreérthetetlen szövegszerűséggel megfogalmazást nyertek.

(3) A polgármester először – az elhangzás sorrendjében külön-külön – az előterjesztő által el nem fogadott módosító és kiegészítő javaslatokat bocsátja szavazásra.

(4) A módosító és kiegészítő javaslatok feletti szavazás lezárása után dönt a Képviselő-testület, az eredeti előterjesztés szerinti javaslat előterjesztő által felvállalt, és a Képviselő-testület által elfogadott módosításokat is tartalmazó egészéről.

(5) Az ügyrendi javaslatokat a polgármester soron kívül, az elhangzást követően azonnal szavazásra bocsátja.

(6) A képviselőknek lehetőségük van feltételtől függő, kapcsolódó módosító javaslat megfogalmazására. Ezeket csak akkor kell szavazásra bocsátani, ha a képviselő által megfogalmazott feltétel az előterjesztő felvállalása vagy a módosítások megszavazása során bekövetkezik.

**26. §**

(1) A javaslat elfogadásához – a (2) bekezdésben foglalt kivételekkel – a jelenlévő képviselők, több mint a felének igen szavazata szükséges (a *továbbiakban*: egyszerű többség).

(2) A megválasztott képviselők, több mint a felének igen szavazata szükséges (a *továbbiakban*: minősített többség) az Mötv-ben meghatározottakon túl:

a) a Képviselő-testület munkatervének elfogadásához,

b) gazdasági program, közép- és hosszú távú program, annak végrehajtásáról szóló beszámoló elfogadásához,

c) kitüntetések és elismerő címek adományozásához,

d) fegyelmi eljárás megindításához,

e) a képviselő rendbírsággal való sújtásához,

f) a vita lezárására vonatkozó javaslatról szóló döntéshez,

g) amennyiben a vagyontárgy értéke a költségvetési törvényben meghatározott, az ellenérték fejében történő hasznosítással és elidegenítéssel kapcsolatos kötelező versenyeztetést megalapozó értékhatárt meghaladja.

 (3) Több ugyanazon rendelkezésre vonatkozó eltérő javaslat, módosító javaslat közül – ha egynél több megkapta az elfogadásához szükséges szavazatot – a Képviselő-testület által elfogadott változat az, amelyikre több „igen” szavazatot adtak le. Ha több változatra azonos számú igen szavazatot adtak le, ezekre vonatkozóan a szavazást egy esetben meg kell ismételni.

**27. §**

(1) A szavazatok összeszámlálása után, a polgármester megállapítja és kihirdeti a javaslat mellett, majd ellene szavazók, a tartózkodók és a szavazásban részt nem vett, de jelenlévő képviselők számát, és kihirdeti a döntést.

(2) Ha a szavazás eredménye felől kétség merül fel, a szavazást bármely képviselő megindokolt kérésére meg kell ismételni. A szavazás megismétlésére csak közvetlenül a döntés kihirdetése után, újabb napirendi pont tárgyalása előtt kerülhet sor.

17. AZ ÜLÉSEK JEGYZŐKÖNYVE

**28. §**

(1) A Képviselő-testület üléséről, írásbeli jegyzőkönyv készül 3 példányban. A testületi ülés teljes hanganyaga számítógépen kerül rögzítésre, melynek anyagát CD-lemezen, vagy DVD-lemezen kell tárolni.

(2) Az írásos jegyzőkönyv az Mötv-ben meghatározottakon túl tartalmazza:

a) előterjesztésenként, a képviselő kérése alapján, külön feltüntetve a képviselő véleményét,

b) az elhangzott interpellációt, az arra adott szóbeli válasz lényegét, az interpelláló véleményét, és a Képviselő-testület döntését,

c) a napirenden kívül felszólaló nevét, felszólalása lényegét,

d) az elhangzott bejelentések lényegét.

(3) A jegyzőkönyv mellékletei:

a) az ülésre szóló meghívó,

b) az előterjesztések és azok mellékletei,

c) a névszerinti szavazás névsora,

d) titkos szavazás esetén, az eredményt megállapító jegyzőkönyv,

e) a képviselői kérdésre adott írásbeli válasz,

f) a jelenléti ív.

(4) A zárt ülés hangfelvétele külön kerül rögzítésre. A napirendi pont zárt ülésen való tárgyalásáról 3 példányban külön jegyzőkönyvet kell készíteni, a jegyzőkönyvre vonatkozó előírások megtartásával.

(5) A nyilvános ülésről készült jegyzőkönyv is tartalmazza a zárt ülésen hozott határozat szövegét és kihirdetésének tényét.

(6) A zárt ülés hanganyagát csak a zárt ülésen részt venni jogosultak hallgathatják meg. A zárt ülés jegyzőkönyvét elkülönítetten kell kezelni, betekintésre csak a zárt ülésen részvételi joggal rendelkező személyek jogosultak.

(7) A jegyzőkönyv és a hangfelvétel elkészítéséről a jegyző gondoskodik.

(8) A jegyző gondoskodik a jegyzőkönyv egy eredeti példányának megőrzéséről és évenkénti beköttetéséről.

(9) Az ülések jegyzőkönyvét, az üléstől számított 15 napon belül el kell juttatni a Heves Megyei Kormányhivatalba.
 Az érdeklődők számára a Hivatalban, ügyfélfogadási időben, biztosítani kell a hozzátartozó dokumentumokkal együtt, a jegyzőkönyv egy példányának – a zárt ülés kivételével – a megtekintését, az adatvédelmi szabályok megfelelő alkalmazása mellett.

(10) A képviselők vagy más felszólalók a polgármesternél írásban kérhetik a jegyzőkönyv kiigazítását, ha annak tartalma, megítélésük szerint, nem egyezik meg az általuk előadottakkal.
Ha a polgármester a kiigazítási javaslattal nem ért egyet, az Ügyrendi Bizottság, a hangfelvétel meghallgatását követően, dönt a jegyzőkönyv kiigazításáról.

18. A KÖZMEGHALLGATÁS ÉS FALUGYŰLÉS

**29. §**

(1) A Képviselő-testület évente egy alkalommal, előre meghirdetett időpontban, közmeghallgatást tart, amelyen a helyi lakosság és a helyben érdekelt szervezetek képviselői, a helyi közügyeket érintően kérdést és javaslatot tehetnek.

(2) A közmeghallgatás helyéről és időpontjáról, az érdekelteket, legalább 15 nappal előtte, az önkormányzat honlapján és a helyben szokásos módon értesíteni kell.

(3) A közmeghallgatást a polgármester vezeti és gondoskodik az ülés rendjének fenntartásáról.

(4) A közmeghallgatáson meg nem válaszolt kérdést és javaslatot az annak tárgyában feladat- és hatáskörrel rendelkező bizottságnak, tisztségviselőnek, ki kell adni kivizsgálás céljából.

Az érintett 15 napon belül köteles, írásban válaszolni a kérdezőnek, melyről a Képviselő-testületet a következő ülésen tájékoztatni kell.

**30. §**

(1)A képviselő-testület szükség szerint, munkatervében előre meghatározott időpontban, de legalább évente egy alkalommal, falugyűlést tart.
(2) A Falugyűlésen napirendre vehető bármi, a település vagy az önkormányzat életét befolyásoló közfeladat ellátása.

(3) A Falugyűlés helyéről, idejéről, a Hivatal hirdetőtábláján, az önkormányzat honlapján és a helyben szokásos módon kell tájékoztatni a község lakosságát.

(4) A Falugyűlést a polgármester vezeti. A falugyűlésre a képviselőket, a jegyzőt, az önkormányzat intézményeinek vezetőit, dolgozóit és a civil szervezetek vezetőit kell meghívni. A Falugyűlésről jegyzőkönyv készül, melynek elkészítéséért, a jegyző felel.

**III. FEJEZET**

**A KÉPVISELŐ-TESTÜLET DÖNTÉSEI**

19. A RENDELET

**31. §**

(1) A Képviselő-testület – a lakosság szélesebb körét érintő rendelet előkészítésénél – alapelveket, szempontokat állapíthat meg.

(2) A rendelet-tervezetet a jegyző készíti elő.

(3) A rendelet-tervezet tárgyában szükséges, érdekképviseleti és egyéb szervezetekkel történő egyeztetést, véleményeztetést a jegyző folytatja le. Ezen szervek és szervezetek körét – a törvényben meghatározott véleményezési jog biztosítása mellett – a polgármester határozza meg.

 (4) A (9) bekezdésben foglalt kivétellel, a rendelet-tervezetet, társadalmi egyeztetésre kell bocsátani, melynek keretében, az állampolgárok, a nem állami és nem önkormányzati szervek, szervezetek (a *továbbiakban*: véleményezésre jogosultak) a rendelet-tervezettel kapcsolatosan véleményt nyilváníthatnak, az önkormányzat honlapján, a rendelet-tervezet véleményezésére kialakított oldalon megadott elektronikus levélcímen.

(5) Nem vehető figyelembe az a vélemény, amely sérti a közerkölcsöt, a rendelet-tervezet tárgyához nem illeszkedik, vagy név nélküli.

(6) A rendelet-tervezetet úgy kell a véleményezésére kialakított oldalon közzétenni, hogy a tervezet céljához és hatálybalépéséhez igazodóan a véleményezésre jogosultaknak elegendő idő álljon rendelkezésre a rendelet-tervezet érdemi megítéléséhez, a vélemények kifejtéséhez.

(7) A beérkezett vélemények, valamint a véleményezésre jogosultak nevének és e-mail címének kezelése, a véleményezett rendelet hatálybalépésétől számított 1 évig történik.
Az adatkezelés magában foglalja az említett adatok gyűjtését, tárolását, közzétételét, felhasználását és törlését is.

(8) A véleményezésre jogosultak széles körét érintő rendelet-tervezettel kapcsolatos vélemények megismerése érdekében, az önkormányzat lakossági fórumot is szervezhet.

(9) Nem kell társadalmi egyeztetésre bocsátani:

a) az állami támogatásokról, a költségvetésről, a költségvetés végrehajtásáról szóló rendelet-tervezetet,

b) a Képviselő-testület és szervei szervezeti és működési szabályait meghatározó, a köztisztviselői jogviszonyban állók munkavégzésével és juttatásaival kapcsolatos rendelet-tervezetet, valamint

c) a rendelet-tervezetet, ha annak sürgős elfogadásához kiemelkedő közérdek fűződik.

**32. §**

(1) A rendelet-tervezetet a polgármester, az alpolgármester, a bizottság, az ideiglenes bizottság vagy a jegyző terjeszti a Képviselő-testület elé.

(2) A rendelet-tervezet előterjesztésével egyidejűleg, tájékoztatni kell a Képviselő-testületet az előkészítés és a véleményezés során felvetett, de a tervezetben fel nem vett kisebbségi javaslatokról - utalva a mellőzés indokaira is.

**33. §**

(1) A rendeleteket, a Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló, 32/2010. (XII. 31.) KIM rendelet (*továbbiakban*: KIM rendelet) 9. § (2) bekezdésében foglaltak szerint kell megjelölni.

(2) A Képviselő-testület által elfogadott rendelet kihirdetése, az önkormányzat székhelyének, hivatalos hirdetőtáblájára történő kifüggesztéssel valósul meg (helyben szokásos mód).

(3) A rendeletet kihirdetési záradékkal kell ellátni.

(4) A rendeletet, törvényben meghatározottakon túl, meg kell küldeni azon szerveknek, szervezeteknek és intézményeknek is, amelyek számára az feladatot, vagy hatáskört állapít meg.

20. A HATÁROZAT

**34. §**

(1) A határozatokat, a KIM rendelet 13. §-ban foglaltak szerint, kell megjelölni.

(2) A határozat tartalmazza a végrehajtásért felelős szerv vagy személy nevét, a végrehajtás határidejét.

(3) A végrehajtásért felelősek lehetnek:

a) a polgármester, az alpolgármester,

b) a bizottság elnöke,

c) a jegyző.

(4) A Képviselő-testület határozatait meg kell küldeni a tisztségviselőknek, az állandó bizottságok elnökeinek, és a Hivatal tárgy szerint érintett közszolgálati tisztviselőjének. A határozatokról a jegyző nyilvántartást vezet.

 (5) A normatív határozatot Tenk község honlapján közzé kell tenni.

(6) Nem kell határozatot hozni, csak a szavazás számszerű eredményét rögzíteni a napirend elfogadásáról, ügyrendi kérdésekről, képviselői kérdésekre, interpellációkra adott válaszokról, tájékoztatók elfogadásáról.

**IV. FEJEZET**

**A KÉPVISELŐ-TESTÜLETI ANYAGOK TARTALMI KÖVETELMÉNYEI**

**ÉS A BENYÚJTÁSUKRA VONATKOZÓ SZABÁLYOK**

21. A KÉPVISELŐ-TESTÜLETI ANYAGOK ÁLTALÁNOS SZABÁLYAI

**35. §**

(1) A Képviselő-testület elé kerülhetnek:

a) napirend előtti felszólalás,

b) előterjesztés,

c) beszámoló,

d) tájékoztató,

e) képviselői indítvány,

f) interpelláció, kérdés.

(2) Az (1) bekezdés b)-d) pontja szerinti anyagokat előzetesen, - lehetőleg- írásban kell benyújtani a jegyző részére, aki a benyújtott anyagok alapján – az e)-f) pont kivételével, előzetes törvényességi véleményezést követően – gondoskodik az ülés napirendi tervezetének elkészítéséről. A benyújtáskor – az e)-f) pont kivételével – figyelemmel kell lenni az ülés meghívójának kézbesítésére irányuló 9. § (3) bekezdés szerinti időpontra.

(3) Az (1) bekezdés a) pontja szerinti anyagok esetén a felszólalások tárgyát, annak tartalmára egyértelműen utaló módon –lehetőleg - írásban kell benyújtani a polgármesternek.

22. AZ ELŐTERJESZTÉS

**36. §**

(1) Az előterjesztés benyújtására a polgármester, az alpolgármester, feladatkörében eljárva a Képviselő-testület bizottsága, a jegyző, továbbá a jogszabály alapján, beszámolásra kötelezettek jogosultak.

(2) Az előterjesztés irányulhat rendelet alkotására, vagy határozat meghozatalára.

(3) A Képviselő-testület elé kerülő írásos előterjesztések főbb tartalmi elemei:

a) a tárgy pontos meghatározása, valamint a téma esetleges korábbi Képviselő-testületi ülés napirendjén való megjelenésének és az azzal kapcsolatban meghozott döntésnek az áttekintése,

b) a meghozandó döntés indokainak bemutatása,

c) a tárgykört rendező jogszabályok megjelölése,

d) mindazon új követelmény, összefüggés, lakossági vélemény elemzése, amely új intézkedést, testületi döntést igényel,

e) mindazon körülmény, összefüggés, tény és adat bemutatása, amely lehetővé teszi az értékelést és a döntést indokolja,

f) az előkészítés során végzett összehangoló munka főbb tapasztalatainak, az egyeztetésben résztvevő személyek és szervezetek, a felmerült lényeges érdek- és véleménykülönbségek, valamint a döntésre vonatkozó javaslatból mellőzött kisebbségi vélemények bemutatása,

g) azon személyek, szervek és szervezetek körének bemutatása, amelyeknek törvény alapján véleményezési, egyetértési joga áll fenn a meghozandó döntés körében, valamint amelyeket arról tájékoztatni szükséges,

h) a döntéssel érintett feladat, valamint annak ellátásához szükséges feltételek és a végrehajtás során elérhető eredmények konkrét megjelölése,

i) a téma átfogó értékelését segítő mellékletek, statisztikai táblák, korábbi határozatok és a g) pont szerinti személyek, szervek és szervezetek véleményét, álláspontját tartalmazó írásos dokumentumok,

j) az előterjesztés megállapításaira – logikailag és tartalmilag – épülő döntési javaslat, amely

ja) egyértelmű, szakszerű és végrehajtható, valamint határozati javaslat esetén, tartalmazza a végrehajtásért felelősök nevét, a végrehajtási határidő megjelölését,

jb) a tárgykörben korábban hozott döntés esetén, rendelkezik annak további hatályáról, szükség szerint hatályon kívül helyezéséről, módosításáról, határozat esetén a hatályban fenntartásáról,

k) önkormányzati hatósági ügyben készített előterjesztés esetén, a döntési javaslat tömör kivonata, és arra való utalás, hogy az eljárás iratanyaga, a Hivatalban tekinthető meg.

(4) A Képviselő-testület elé kerülő előterjesztések sokszorosítási példányának az előterjesztő vagy kijelölt helyettese aláírását is tartalmaznia kell.

(5) Az előterjesztést, a feladat- és hatáskörrel rendelkező Ügyrendi Bizottság, előzetesen véleményezi.

 (6) Amennyiben előterjesztés vagy módosító javaslat, a költségvetés kiadásának növelését vagy bevételének csökkenését eredményezheti, meg kell benne jelölni a költségvetési egyensúly megőrzése érdekében javasolt megoldást is.

 (7) A könyvvizsgálói véleményezés körébe tartozó előterjesztésekhez, mellékelni kell a könyvvizsgáló jelentését. Ennek hiányában a javaslatról érvényes döntés nem hozható.

 (8) A Képviselő-testület hatáskörébe tartozó kinevezések, választások, és egyéb pályázatok esetén, a pályázatra beérkezett pályamunkák az előterjesztés mellékletét képezik, azonban azokat a személyi jellegű döntések, és nagyobb terjedelmű egyéb pályázatok esetén csak a képviselőknek kell megküldeni.
Személyi jellegű döntés esetén, ha az érintett nem kérte a személyét érintő ügy zárt ülésen történő tárgyalását, a további meghívottak a Hivatalban tekinthetnek be a pályamunkákba.

(13) A zárt ülés napirendjén szereplő előterjesztés, jobb felső sarkában a "ZÁRT ÜLÉS NAPIRENDJE" megjelölést kell alkalmazni.

23. A BESZÁMOLÓ

**37. §**

(1) A beszámoló

a) önkormányzati hatáskör gyakorlásáról,

b) a Képviselő-testület valamely határozatának végrehajtásáról,

c) az interpellációk kivizsgálásáról,

d) a Képviselő-testület és szervei tevékenységéről

készíthető.

(2) A beszámoló benyújtására a 36. § (1) bekezdésében meghatározottak jogosultak, azzal, hogy a jogszabály alapján beszámolásra kötelezett nem önkormányzati szervek beszámolóját, a polgármester terjeszti elő.

(3) A beszámoló elfogadásáról - a 40. § (4) bekezdésben foglalt eltéréssel - a Képviselő-testület határozatot hoz.

24. A TÁJÉKOZTATÓ

**38. §**

(1) A tájékoztató, olyan információk Képviselő-testület elé terjesztését jelenti, amelyek az önkormányzati döntések meghozatalát általános jelleggel támasztják alá, valamint valamely a település életével kapcsolatos jelenségnek, nem önkormányzati szerv tevékenységének megismerését segítik elő.

(2) Tájékoztató formájában kell beterjeszteni

a) a jogszabályok ismertetését,

b) az önkormányzat költségvetési mérlegére vonatkozó adatokat,

c) a Képviselő-testület és szervei működésére jellemző adatokat,

d) a településre vonatkozó különböző adatok, jelenségek ismertetését,

ha nem valamely döntés meghozatalát támasztják alá.

(3) Tájékoztató benyújtására a 36. § (1) bekezdésben meghatározottak jogosultak.

(4) A tájékoztató határozati javaslatot nem tartalmaz, elfogadásáról a Képviselő-testület vita és felszólalás nélkül dönt.
Amennyiben a Képviselő-testület a tájékoztatót nem fogadja el, azt átdolgozva a következő rendes ülésre ismét be kell terjeszteni.

25. INDÍTVÁNY

**39. §**

(1) Az indítvány, javaslatot tartalmaz rendelet megalkotásra vagy határozat meghozatalára. Az indítványnak tartalmaznia kell a javasolt döntés főbb elemeit.

(2) Indítványt bármely képviselő benyújthat a polgármesterhez, legkésőbb a Képviselő-testület ülését megelőző 2. napon.

(3) A képviselői indítvány vonatkozhat

a) halasztást nem tűrő döntés meghozatalára,

b) az indítvánnyal javasolt döntés előkészítésére.

(4) A (3) bekezdés a) pontja szerinti indítvány alapján, a Képviselő-testület az indítványban javasolt döntésről annak elhangzását, és az a felett nyitott vitát követően, azonnal dönt.

(5) A (3) bekezdés b) pontja szerinti indítvány elfogadásáról, a polgármester nem nyit vitát, azonban ahhoz bármely képviselő – további javaslat megtételével – csatlakozhat. Az indítvány felett a Képviselő-testület vita és felszólalás nélkül dönt. Elfogadása esetén, a Képviselő-testület a döntés előkészítésére a polgármestert, az alpolgármestert, a jegyzőt, vagy az Ügyrendi Bizottságot kéri fel.

26. INTERPELLÁCIÓ

**40. §**

(1) Interpellációnak minősül az a felvetés, amelyben a képviselő valamilyen hibás, helytelen gyakorlatot jelez. A Képviselő-testület tagjai a polgármesterhez, az alpolgármesterhez, a jegyzőhöz vagy az Ügyrendi Bizottsághoz, interpellációt intézhetnek önkormányzati feladatkörbe tartozó minden ügyben.

Az írásban beadott interpellációt a képviselő szóban is elmondhatja, időtartama maximum 3 perc.

(2) Az interpellált, a Képviselő-testület ülésén szóban, vagy 15 napon belül írásban, köteles választ adni. Amennyiben az interpelláló képviselő az adott ülésen kíván választ kapni, az interpellációt az ülést megelőzően legalább 5 nappal írásban el kell juttatnia az interpelláció címzettjének és a polgármesternek.

(3) Az interpellációra adott írásbeli választ, a Képviselő-testület következő ülésén napirendre tűzi.

(4) A válasz után – az írásban adott válasz esetében is – az interpelláló képviselőnek viszontválaszra van joga, majd nyilatkozik a válasz elfogadásáról. Ha a képviselő a választ nem fogadja el, a válasz elfogadásáról, a Képviselő-testület vita nélkül dönt.

(5) Ha a Képviselő-testület a választ nem fogadja el, akkor az eredetileg a polgármesternek címzett interpellációt, az Ügyrendi Bizottságnak vagy a jegyzőnek adja kivizsgálásra.

(6) Az interpelláció alapján, a Képviselő-testület részletesebb vizsgálatot is elrendelhet. Az interpelláció tárgyának kivizsgálásába az interpelláló képviselőt is be kell vonni. Ideiglenes bizottság is megbízható kivizsgálással, és ebbe külső szakértő is bevonható.

27. A KÉRDÉS

**41. §**

Kérdés feltevésére és megválaszolására, a 40. § rendelkezéseit kell megfelelően alkalmazni azzal, hogy

a) a képviselő viszontválaszra nem jogosult,

b) a kérdésre adott írásbeli választ a Képviselő-testület csak akkor tűzi napirendjére, ha azt a képviselő beadványában kifejezetten kéri,

c) a Képviselő-testület napirendjére vett írásbeli válasszal együtt a képviselő kérdését is meg kell küldeni a Képviselő-testület tagjainak.

**V. FEJEZET**

**A KÉPVISELŐ-TESTÜLET SZERVEI**

28. A POLGÁRMESTER

**42. §**

(1) A polgármester, a Képviselő-testület elnöke, megbízatását főállásban látja el.
A polgármester polgármesteri esküjének megfelelően, képviseli a Képviselő-testületet. Államigazgatási tevékenységéért, a közszolgálati szabályok szerint felelős.

(2) A polgármester szervezi, a településfejlesztést és a közszolgáltatásokat, biztosítja az önkormányzat demokratikus működését. Tevékenységével hozzájárul Tenk község fejlődéséhez, az önkormányzat szervei munkájának hatékonyságához. Biztosítja a demokratikus helyi hatalomgyakorlás, a közakarat érvényesülését. Gondoskodik a testület működésének nyilvánosságáról, a helyi fórumok szervezéséről, támogatja a lakosság önszerveződő közösségeit, kapcsolatot tart a megyei önkormányzat, az egyházak, a helyi pártok és civil szervezetek vezetőivel.

(3) A polgármester szervezi, az önkormányzat és az állami szervek kapcsolatait és együttműködését.

(4) A polgármester – az alpolgármester közreműködésével – összehangolja a bizottságok működését, indítványozhatja annak összehívását, a bizottság elnökét egyeztető megbeszélésre összehívhatja.

(5) A polgármester az önkormányzat költségvetési koncepciójának Képviselő-testület elé terjesztése előtt kikéri a Pénzügyi Bizottság – véleményét, és azt a koncepcióhoz csatolja.

(6) A polgármester szabadságát, az alpolgármester engedélyezi, a polgármesterrel történt egyeztetés alapján. Tíz munkanapon túl terjedő szabadsága kiadását, a Képviselő- testület felé, be kell jelentenie, a szabadság megkezdése előtt.

(7)A polgármester, minden hét **keddi napján** ügyfélfogadást tart, 8 órától 12 óráig.

29. AZ ALPOLGÁRMESTER

**43. §**

(1) A Képviselő-testület, a saját tagjai közül – a polgármester javaslatára, titkos szavazással, minősített többséggel – a polgármester helyettesítésére, munkájának a segítésére alpolgármestert választ.

 (2) Az alpolgármester feladatköreit a polgármester határozza meg. Az alpolgármester feladatait, társadalmi megbízatásban látja el.

(3) Az alpolgármester, minden hét **keddi napján** fogadóórát tart, 8 órától 9 óráig, az önkormányzat székhelyén.

30. A JEGYZŐ

**44. §**

(1) A jegyző vezeti a közös önkormányzati hivatalt.  A jegyző, a polgármester irányításával, gondoskodik az önkormányzat működésével kapcsolatos feladatok ellátásáról.

Ennek keretében:

a.)előkészíti a képviselő-testületi ülés, a bizottságok elé kerülő előterjesztéseket,

b.) ellátja a testület, a bizottság szervezési és ügyviteli tevékenységével kapcsolatos feladatokat,

 c.) személyesen vagy megbízottja útján, tanácskozási joggal részt vesz a testület és bizottság ülésein,

d.) jogszabálysértés esetén, törvényességi észrevételeket tesz a szavazás előtt az előterjesztés vitájában,

e.) köteles jelezni a képviselő-testületnek, a bizottságnak és a polgármesternek, ha döntésüknél jogszabálysértést észlel,

f.) rendszeresen tájékoztatja a polgármestert, a képviselő-testületet és a bizottságot, az önkormányzat munkáját érintő jogszabályokról, a Hivatal munkájáról és ügyintézéséről,

g.)évente két alkalommal beszámol a Képviselő-testületnek a Hivatal tevékenységéről.

(2)A jegyző biztosítja a képviselők munkájának tárgyi és személyi feltételeit.

(3) Az önkormányzat által irányított költségvetési szervek vezetőivel egyezteti és írásban rögzíti a költségvetési rendelet-tervezetet.

(4) A jegyző a hét 1-1 napján, Átányban, Hevesvezekény és Tenk településen tart ügyfélfogadást, az alábbiak szerint:

a.) Hétfő 9- 12 óra, Hevesvezekény

b.) Kedd 9-12 óra, Tenk

c.) Csütörtök 8-12 óra, Átány.

(4) A jegyzői és az aljegyzői tisztség egyidejű betöltetlensége vagy tartós akadályoztatásuk esetére – legfeljebb hat hónap időtartamra – a jegyzői feladatokat, a Hivatal gazdasági vezetője látja el

31. A KÉPVISELŐ

**45. §**

(1) A képviselő:

a) részt vehet a Képviselő-testület döntéseinek előkészítésében, végrehajtásuk szervezésében és ellenőrzésében,

b) részt vesz a Képviselő-testület ülésein,

c) felszólalhat,

d) indítványt tehet,

e) kérdéseket tehet fel,

f) interpellálhat,

g) szavaz a döntést igénylő ügyekben.

(2) A képviselő döntéseit, kizárólag saját meggyőződése alapján, hozza. Szavazatát megindokolni nem köteles, emiatt semmiféle hátrány nem érheti.

**46. §**

(1) A képviselőt megbízatásával összefüggő feladatainak ellátásában, a Hivatal folyamatosan segíti.

(2) A képviselőt, a polgármester, az alpolgármester, a jegyző, és a Hivatal közszolgálati tisztviselője, köteles soron kívül fogadni.

32. A KÉPVISELŐ-TESTÜLET ÁLLANDÓ BIZOTTSÁGA

**47. §**

(1) A bizottság elnökének és tagjainak személyére bármelyik képviselő és a polgármester tehetnek javaslatot.

(2) A bizottság elnökét és tagjait - a polgármester előterjesztése alapján - a képviselő-testület választja meg legkésőbb az alakuló ülését követő első ülésén.

 (5) A bizottság tagjainak száma 5 fő, képviselő-testületi tagjainak száma bizottságonként 3 fő.

 (6) A bizottságból vissza kell hívni azt a tagot, aki a bizottság üléseiről egy naptári éven belül 3 alkalommal, indok nélkül távol marad.

(7) A bizottság tagjainak jogállását, a helyi önkormányzati képviselők jogállásának egyes kérdéseiről szóló törvény, valamint e rendelet határozza meg.

(8)A Képviselő-testület állandó bizottsága ellát minden olyan feladat- és hatáskört, amelyet önkormányzati döntés számára meghatároz. E körben a bizottság:

a) dönt

aa) a Képviselő-testület által részére átruházott hatáskörökben,

ab) munkatervéről,

b) előkészíti

ba) a szakterületét érintő önkormányzati koncepciót,

bb) a feladatkörébe tartozó testületi előterjesztést,

bc) a hatályos önkormányzati rendeletek feladatkörébe tartozó szükség szerinti módosítását,

c) javaslatot tesz

ca) a Képviselő-testületi munkaterv összeállításához,

cb) a külön önkormányzati rendeletben meghatározott kitüntetések, elismerő címek odaítélésére és indokolt esetben történő megvonására,

d) véleményezi a Képviselő-testület elé kerülő előterjesztések feladatkörébe tartozó kérdéseit,

e) ellenőrzi a Képviselő-testület és a bizottság döntéseinek végrehajtását,

f) beszámol éves tevékenységéről,

g) kezdeményezi önkormányzati rendeletek szükség szerinti módosítását.

**48. §**

(1) A bizottság a működési szabályait tartalmazó ügyrendjét – a rendelet keretei között – maga állapítja meg. A bizottsági ügyrendet, a bizottság megalakulását követő 30 napon belül, a jegyzőnek meg kell küldeni. Az ügyrendjét az érintett bizottságnak folyamatosan felül kell vizsgálnia, figyelemmel a rendelet és a jogszabályok változásaira.

(2) A Képviselő-testület működésére vonatkozó szabályokat, a napirendről való levételnél azzal az eltéréssel kell alkalmazni, hogy a levételt a bizottság elnöke kezdeményezheti, továbbá elnapolás és vita lezárása esetén azzal az eltéréssel, hogy az elnapolásra és vita lezárására, a bizottság bármely tagja javaslatot tehet.

(3) A bizottság üléseit az elnök – az ülést megelőzően legalább 2 nappal – írásban hívja össze. A bizottság meghatározhatja azokat a napokat, amikor a rendes üléseit tartja.

(4) A meghívót az önkormányzat hirdetőtáblájára is el kell helyezni.

(5) A jegyző, - vagy az általa megbízott személy - tanácskozási joggal vesz részt a bizottság ülésén.

(6) A bizottság határozatot hoz, az ülés jegyzőkönyvének elkészítésére a 28. §. rendelkezései az irányadók, azzal, hogy a bizottság üléséről készült jegyzőkönyvet a bizottság elnöke és 1 tagja írja alá.

(7) A bizottság működéséhez szükséges tárgyi és személyi feltételeket a jegyző biztosítja.

**49. §**

A Képviselő-testület állandó bizottságai a Pénzügyi és az Ügyrendi Bizottság, mely 3 fő képviselőből áll, a bizottságok feladat-és hatáskörét a *3. melléklet* tartalmazza.

**50. §**

(1) A bizottság elnöke:

a) összehívja és vezeti a bizottság üléseit,

b) kiadmányozza a bizottság döntéseit,

c) ellenőrzi a bizottság határozatainak végrehajtását,

d) képviseli a bizottságot.

(2) A bizottság tagja:

a) részt vesz a bizottság ülésein,

b) részt vehet a bizottsági döntések előkészítésében, javasolhatja témakörök napirendre tűzését,

c) a bizottság elé kerülő témakörökkel kapcsolatban külső szakértő segítségét kérheti, javasolhatja az elnöknek a bizottság ülésére való meghívását,

d) az elnök megbízása alapján képviselheti a bizottságot.

**51. §**

(1) A bizottság elnökének és tagjának megbízatása megszűnik:

a) lemondással,

b) a Képviselő-testület megbízatásának megszűnésével,

c) az összeférhetetlenség kimondásával.

 (2) A bizottsági elnöki tisztség vagy bizottsági tagság megszűnése esetén, annak betöltésére a polgármester tesz javaslatot.

33. AZ IDEIGLENES BIZOTTSÁG

**52. §**

(1) A Képviselő-testület meghatározott feladat ellátására, javaslat kidolgozására bármely képviselő javaslatára, a polgármester előterjesztése alapján, ideiglenes bizottságot választhat.

(2) Az ideiglenes bizottság feladatát, megbízatásának terjedelmét, elnevezését, tagjainak számát a Képviselő-testület a bizottság felállításakor határozza meg.

(3) Az ideiglenes bizottság elnökének, tagjainak megválasztására, a bizottság működésére és megszűnésére, az állandó bizottságokra vonatkozó szabályokat kell alkalmazni a rendelet vagy a Képviselő-testület eltérő rendelkezése hiányában.

34. AZ ÖNKORMÁNYZAT HIVATALA

**53. §**

(1) A Képviselő-testület, Átány és Hevesvezekény Községi Önkormányzat Képviselő-testületével közösen, Közös Önkormányzati Hivatalt tart fenn, Átány székhellyel, Hevesvezekényi és Tenki Kirendeltséggel.

(2) A Hivatal, a képviselő-testületek által elfogadott alapító okirat, szervezeti és működési szabályzat, valamint a jegyző által meghatározott és jóváhagyott belső szabályzatok alapján működik.

**VI. FEJEZET**

**KÖLTSÉGTÉRÍTÉSRE, TISZTELETDÍJRA ÉS TERMÉSZETBENI**

**JUTTATÁSRA VONATKOZÓ SZABÁLYOK**

35. KÖLTSÉGTÉRÍTÉS

**54. §**

A Képviselő-testület tagjának, a Képviselő-testület képviseletében vagy megbízásából végzett tevékenységével összefüggő, általa előlegezett és számlával igazolt szükséges költségét meg kell téríteni. A képviselői költségek kifizetését a polgármester engedélyezi.

36. TISZTELETDÍJ

**55. §**

A képviselőt, külön önkormányzati rendelet alapján megállapított tiszteletdíj illeti meg.

**VII. fejezet**

**AZ ÖNKORMÁNYZAT TÁRSULÁSAI**

37. A TÁRSULÁSOK

**56. §.**

(1) Az önkormányzat feladatainak hatékonyabb, célszerűbb, gazdaságosabb és ésszerűbb megoldása érdekében társulásokban vesz részt.

(2) A képviselő-testület, a társulási megállapodások megkötése Mötv. 87-95. §-aiban foglaltak szerint jár el.

(3) A létrehozott  társulások felsorolását az SZMSZ  *1. számú függeléke* tartalmazza.

**VIII. fejezet**

**AZ ÖNKORMÁNYZATOK GAZDASÁGI ALAPJA**

38. AZ ÖNKORMÁNYZAT KÖLTSÉGVETÉSE

**57. §.**

(1) A Képviselő-testület, a költségvetését önkormányzati rendeletben határozza meg. A költségvetés összeállításának részletes szabályai, az államháztartásról szóló törvény, a finanszírozás rendjét és az állami hozzájárulás mértékét, az állami költségvetési törvény határozza meg.

(2) A költségvetési rendelet elfogadása két fordulóban történik:

a.) az első fordulóban a kormány által rendelkezésre bocsátott irányelvek, a Képviselő- testület kötelezően előírt és szabadon felvállalható feladatainak alapos elemzése szükséges, ennek érdekében:

aa.) számba kell venni a bevételi forrásokat, azok bővítésének lehetőségét,

ab.)meg kell határozni a kiadási szükségleteket, azok gazdaságos, célszerű megoldásait,

ac.)a kielégítés alternatíváit,

ad.) egyeztetni kell az igényeket a célkitűzésekkel, kialakítható az egyes feladatok megvalósíthatósági sorrendje.

(3) A II. fordulóban, a költségvetési törvényben előírt részletezésben, a költségvetési rendelet tervezetét tárgyalja meg a testület.

39. AZ ÖNKORMÁNYZAT  VAGYONA

**58. §.**

Az önkormányzat  tulajdonára és gazdálkodására, valamint az önkormányzati vagyon hasznosításának szabályaira vonatkozó legalapvetőbb rendelkezéseket külön önkormányzati rendelet határozza meg.

40. AZ ÖNKORMÁNYZATI GAZDÁLKODÁS FŐBB SZABÁLYAI

**59.§.**

(1) Az önkormányzat  gazdálkodási feladatait, a  Hivatal látja el.

E körben különösen:

a.) a PM által előírt módon és időben elkészíti a költségvetési tájékoztatót, a költségvetési beszámolót, valamint a havi pénzforgalmi információt, s mindezeket megküldi az illetékes szerv részére,

b.) beszedi az önkormányzat saját bevételeit,

c.) igényli az illetékes szervtől a címzett és céltámogatásokat,

d.) biztosítja az önkormányzat pénzforgalmi szemléletű kettős könyvvitelének szabályszerű vezetését, s ezen belül - a pénzügyminiszter által meghatározottak szerint - kialakítja a saját, valamint az intézmények könyvvitelének számlarendjét,

e.) biztosítja az önkormányzat vagyonának és azon belül  törzsvagyonának elkülönített nyilvántartását,

f.) elkészíti az önkormányzat éves vagyonleltárát, s azt csatolja az év végi költségvetési beszámolóhoz,

g.)az önkormányzat költségvetési számláját kezelő pénzintézeten keresztül gondoskodik az önkormányzat tartozásainak és működési kiadásainak kiegyenlítéséről, illetőleg teljesítéséről.

41. AZ ÖNKORMÁNYZAT  GAZDÁLKODÁSÁNAK ELLENŐRZÉSE

**60.§**

(1) Az önkormányzat gazdálkodását az Állami Számvevőszék ellenőrzi.

(2) A saját intézmények pénzügyi ellenőrzését megbízott belső ellenőr látja el.

(3) A helyi önkormányzat belső pénzügyi ellenőrzését a külön jogszabályok szerint, folyamatba épített, előzetes és utólagos vezetői ellenőrzés és a belső ellenőrzés útján biztosítja.

**IX. FEJEZET**

**ZÁRÓ RENDELKEZÉSEK**

**61. §**

Ez a rendelet 2014. január 1. napján lép hatályba.

**62. §**

A rendelet hatályba lépésével egyidejűleg, hatályát veszti Tenk Községi Önkormányzat Képviselő-testületének,az önkormányzat Szervezeti és Működési Szabályzatáról

szóló, 5/2011.(IV.5.)önkormányzati rendelete.

Tenk, 2013. december 17.

Szopkó Tamás Dányiné Szórád Ibolya

polgármester jegyző

**Záradék:**

Kihirdetve: 2013. december 20.

Dányiné Szórád Ibolya

 jegyző

**1. melléklet 13/2013.(XII.20.) önkormányzati rendelethez**

**AZ ÖNKORMÁNYZAT KÖTELEZŐ ÉS ÖNKÉNT VÁLLALT FELADATAI**

|  |  |  |  |
| --- | --- | --- | --- |
|  | A | B | C |
| **Egészségügyi feladatok** |
|  | **Kötelező feladat** | **Önként vállalt feladat** | **Feladatellátás alapja, jogszabály megjelölése** |
| 1. | Háziorvosi feladat ellátása (ellátási szerződéssel) |  | 1997. évi CLIV. tv. 152.§.(1) bek. a.) pont |
| 2. | Orvosi ügyelet (ellátási szerződéssel) |  | 1997. évi CLIV. tv. 152.§.(1) bek. c.) pont |
| 3. | Védőnői feladat ellátása (védőnői szolgálat fenntartásával) |  | 1997. évi CLIV. tv. 152.§.(1) bek. d.) pont |
| 4. | Iskola-egészségügyi ellátás (ellátási szerződéssel) |  | 1997. évi CLIV. tv. 152.§.(1) bek. e.) pont |
| 5. |  | Gyógyszertár fenntartása | önkormányzati rendelet szerint |
| **Szociális ellátás** |
| 6. | Önkormányzati segély |  | 1993. évi III. tv. 45. §. |
| 7. | Köztemetés |  | 1993. évi III. tv. 48. §. |
| 8. | Önkormányzati segély |  | 1993. évi III. tv. 46. §. |
| 9. | Aktív korúak ellátása |  | 1993. évi III. tv. 33. §. |
| 10. | Lakásfenntartási támogatás |  | 1993. évi III. tv. 38. §. |
| 11. | Méltányossági közgyógyellátás |  | 1993. évi III. tv. 50. §. |
| 12. | Méltányossági ápolási díj |  | 1993. évi III. tv. 43/B.§. |
| 13. | Szociális étkeztetés |  | 1993. évi III. tv. 62. §. (1) bek. |
| 14. | Házi-segítségnyújtás |  | 1993. évi III. tv. 63. §. |
| 15. |   | Családsegítés (Dél-Hevesi Szociális és Gyermekjóléti Intézmény) | 1993. évi III. tv. 64. §. |
| 16. |  | Felsőfokú oktatási intézményben tanulók támogatása (Bursa Hungarica) | önkormányzati rendelet szerint |
| 17. |  | Arany János Tehetséggondozó Program | önkormányzati rendelet szerint |
| 18. | Első lakáshoz jutók támogatása |  | önkormányzati rendelet szerint |
| **Gyermekjóléti, gyermekvédelmi feladatok** |
|  | A | B | C |
| 19. | Önkormányzati segély |  | 1997. évi XXXI. tv. 21. §. |
| 20. | Rendszeres gyermekvédelmi kedvezmény |  | 1997. évi XXXI. tv. 19. §. |
| 21. | Óvodáztatási támogatás |  | 1997. évi XXXI. tv. 20/C. §. |
| 22. | Gyermekjóléti szolgáltatás (Dél-Hevesi Szociális és Gyermekjóléti Intézmény) |  | 1997. évi XXXI. tv. 40. §. (3) |
| **Köznevelés** |
|  | A | B | C |
| 23. | Óvodai nevelés |  | 2011. évi CXC. tv. 8. §. 2011. évi CLXXXIX. tv. 13. §. (1) bek. 6. pont |
| 24. | Gyermekétkeztetés |  | 1997. XXXI. tv. 151. §. (2a) bek. |
| 25. |  | Önálló konyha fenntartása | önkormányzati rendelet szerinti |
| 26. | Sajátos nevelési igényű gyermek óvodai nevelése |  | 2011. évi CXC. tv. 47. §. (3) bek. |
| **Közművelődési, közgyűjteményi feladatok** |
|  | A | B | C |
| 27. | Könyvtári feladat ellátása (ellátási szerződéssel) |  | 1997. évi CXL. tv. 64-71.§. |
| 28. | Közművelődési tevékenység ellátása |  | 1997. évi CXL. tv. 73-81.§. |
| 29. |  | Faluház fenntartása | önkormányzati rendelet szerinti |
| **Környezetvédelmi feladatok** |
|  | A | B | C |
| 30. | A környezeti állapot figyelemmel kísérése, adatnyilvántartás és szolgáltatás teljesítése |  | 1995. évi LIII. tv. 12. §. (3) bek. |
| 31. | Környezetvédelmi program kidolgozása, jóváhagyása, az illetékességi terület környezeti állapotának elemzése, értékelése, a lakosság tájékoztatása |  | 1995. évi LIII. tv. 46. §. (1) bek. b.) e.) pont |
| **Vízgazdálkodás, Vízkárelhárítás** |
| 32. | Vízrendezés, csapadékvíz-elvezetés |  | 2011. évi CLXXXIX. tv. 13. §. (1) bek. 11. pontja, 1995. évi LVII. tv. 4. §. (1) bek. f.) 16. §. (5) bek. b.) c.) pont |
| 33. | Ár-és belvízvédekezés, vízkárelhárítás |  | 2011. évi CLXXXIX. tv. 13. §. (1) bek. 11. pontja, 1995. évi LVII. tv. 4. §. (1) bek. f.) 16. §. (5) bek. b.) c.) pont |
| **Településüzemeltetési feladatok** |
|  | A | B | C |
| 34. | Közvilágítás |  | 2011. évi CLXXXIX. tv. 13. §. (1) bek. 2. pontja |
| 35. | Helyi közutak kialakítása, fenntartása |  | 2011. évi CLXXXIX. tv. 13. §. (1) bek. 2. pontja |
| 36. | Helyi közterületek, közparkok kialakítása, fenntartása |  | 2011. évi CLXXXIX. tv. 13. §. (1) bek. 2. pontja |
| **Lakásgazdálkodás, ingatlangazdálkodás** |
|  | A | B | C |
| 37. |  | Az önkormányzat tulajdonában lévő lakások és helyiségek, valamint egyéb forgalomképes ingatlanok bérbeadása és üzemeltetése | 2011. évi CLXXXIX.- tv. 13. §. (1) bek. 9. pontja1993. évi LXXVIII. tv. 3. §. (1) bek. |
| **Településfejlesztési feladatok** |
|  | A | B | C |
| 38. | Településfejlesztés és településrendezés |  | 2011. évi CLXXXIX. tv. 13. §. (1) bek. 1997. évi LXXVIII. tv. 6. §. (1) a.) pontja |
| 39. | Egyéb településrendezési sajátos jogintézmények |  | 1997. évi LXXVIII. tv. 6/A. §. (1) a.) pontja (2) bek. a.) b.) pontja, 62. §. (6) bek. 2.) 3.) 7.) pontja |
| **Sportfeladatok** |
|  | A | B | C |
| 40. | A települési sport hosszú távú fejlesztése, a sport-szervezetekkel való együttműködés biztosítása sportlétesítmények fenntartása |  | 2004. évi I. tv. 55. §. (1) bek. |
| **Egyéb feladatok** |
|  | A | B | C |
| 41. | Belső ellenőrzés  |  | 370/2011. (XI.26.) Korm. rend. 15. §. (1) bek. |
| 42. | Közfoglalkoztatás |  | 2011. évi CLXXXIX. tv. 13. §. (1) bek. 12.) pontja2011. évi CLXXXIX. tv. 13. §. (1) 10. pont |
| 43. | Egészséges ivóvízellátás |  | 2011. évi CLXXXIX. tv. 13. §. (1) bek. 21.) pontja, 1995. évi LVII. tv. 4. §. (1) a.) |
| 44. | Polgári védelem, honvédelem, katasztrófavédelem |  | 2011. évi CLXXXIX. tv. 13. §. (1) bek. 12.) pontja,2011. évi CXXVIII. tv. 15. §. (1) bek. 16. §.2011. évi CXIII. tv. 29. §. |
| 45. | Helyi adóztatás |  | 2011. évi CLXXXIX. tv. 13. §. (1) bek. 13.) pontja1990. évi C. tv. 1. §. (1) bek. |
| 46. |  | Egyházak, civil szervezetek, önszerveződő közösségek támogatása | költségvetési rendelet szerint |
| 47. | Köztisztaság, települési környezet tisztaságának biztosítása, rovar-és rágcsálóirtás |  | 2011. évi CLXXXIX. tv. 13. §. (1) bek. 5.) pontja |

**2. számú melléklet a 13/2013.(XII.20.) önkormányzati rendelethez**

**A képviselő-testület által átruházott hatáskörök**

***A képviselő-testület a polgármesterre a következő hatáskörök gyakorlását ruházza át:***

1. ***Szociális és gyermekvédelmi hatáskörök***

a.) Külön önkormányzati rendeletben meghatározott önkormányzati segély megállapítása

b.) Dönt a szociális ellátásokról szóló, 1993. évi III. törvényben meghatározott szociális szolgáltatást nyújtó ellátások (szociális étkezés, házi segítségnyújtás) megállapításáról

**2. *Egyéb átruházott hatáskörök***

a.) Közfoglalkoztatottak alkalmazásával kapcsolatos feladatok

b.) Pénzügyi átruházott feladatok:
ba.) dönt a célhoz nem kötött forrásai betétként történő elhelyezéséről, az állami hozzájárulás kivételével,

bb.) dönt a költségvetési általános tartalék 1 %-át meg nem haladó pénzeszközök felhasználásáról,

bc.)a fizetőképesség helyreállítása érdekében - a hatósági és az alapvető lakossági szolgáltatások kivételével - felfüggeszti a feladatok finanszírozását,

bd.)az önkormányzat költségvetésében jóváhagyott előirányzatot 500.000 Ft-ig módosíthatja, átcsoportosíthatja, mely éves  szinten az 1.000.000 Ft-ot nem haladhatja meg.
be.) az éves költségvetésben jóváhagyott beszerzések engedélyezése.

c.) A- külön jogszabály szerinti- állati hullák ártalmatlanná tételével kapcsolatos feladatok ellátása.

d.) A- külön jogszabály szerinti- kóbor ebek befogásával kapcsolatos feladatok ellátása.

e.)Gondoskodik a település belterületén - a külön jogszabályban meghatározott - növényvédelmi feladatok ellátásáról és ellenőrzéséről.

f.) Ellátja a helyi utak kezelői feladatát, kialakítja a közút forgalmi rendjét, információs rendjét,

g.) Külön önkormányzati rendelet alapján, engedélyezi a közterület használatát.

h.) Az önkormányzati vagyonnal kapcsolatos,- külön önkormányzati rendeletben- meghatározott feladatok ellátása, az önkormányzat javára bejegyzett elidegenítési és terhelési tilalmak törlésének engedélyezése, ha a tilalommal biztosított kötelezettség teljesítésre került

i.) címerhasználat engedélyezése

***A képviselő-testület a Dél-Hevesi Kistérségi Társulásra a következő
hatáskörök gyakorlását ruházza át:***

1. Hétköznapi éjszakai és hétvégi orvosi ügyelet biztosítása
2. Családsegítő-és gyermekjóléti szolgáltatás

**3. melléklet a 13/2013 (XII.20.) önkormányzati rendelethez**

**a. ) A Pénzügyi Bizottság feladatai**

1.A költségvetési tervezéssel, gazdálkodással, beszámolással és ellenőrzéssel kapcsolatos feladatok:

1.1.  Vizsgálja a hitelfelvétel indokait és gazdasági megalapozottságát, ellenőrizheti a pénzkezelési szabályzat megtartását, a bizonylati rend és bizonylati fegyelem érvényesülését az önkormányzatnál és intézményeinél.

1.2.  Figyelemmel kíséri a költségvetési bevételek alakulását - különös tekintettel a saját bevételekre -, a vagyonváltozás alakulását (vagyonnövekedés, vagyoncsökkenés), értékeli a vagyonváltozást előidéző okokat.

1.3.  Véleményezi az éves költségvetési koncepció tervezetét, az éves költségvetés rendelet-tervezetét, az évközi költségvetési rendeletmódosítások tervezeteit.

1.4.  Véleményezi a költségvetés végrehajtásáról szóló féléves, éves beszámoló tervezeteket, pénzmaradvány felhasználására tett javaslatot, továbbá a három negyedéves tájékoztatót.

1.5.  Véleményezi a pénzügyi-gazdasági ellenőrzések tervét és az ellenőrzések tapasztalatairól szóló beszámolókat, képviselő-testületi előterjesztéseket.

1.6.  Közreműködhet az önkormányzati hivatal és az önkormányzat által alapított és irányított költségvetési szervek pénzügyi, gazdasági ellenőrzéseiben.

2.Egyéb feladatok:

2.1. Vizsgálja az önkormányzat Képviselő-testülete elé kerülő– fentieken túli- pénzügyi- gazdasági és önkormányzati vagyont érintő előterjesztéseit.

2.2. A Képviselő-testület és polgármester javaslatára véleményt nyilvánít a 2.1. pontban szereplő előterjesztésekben.

**b.) Az Ügyrendi Bizottság feladatai**

**1. Összeférhetetlenség vizsgálata**

1. 1. Az önkormányzati képviselők vonatkozásában, a helyi önkormányzati képviselők jogállásának egyes kérdéseiről szóló 2000. évi XCVI. törvény rendelkezései alapján.

1.2.A polgármester vonatkozásában, a helyi önkormányzatokról szóló 1990. évi LXV. törvény 33/A. § rendelkezése alapján.

**2. A képviselői vagyonnyilatkozat vizsgálata, a vagyonnyilatkozat nyilvántartása és ellenőrzése**

2. 1. Az önkormányzati képviselők vonatkozásában, a helyi önkormányzati képviselők jogállásának egyes kérdéseiről szóló 2000. évi XCVI. törvény rendelkezései alapján

2. 2. A polgármester vonatkozásában, a helyi önkormányzatokról szóló 1990. évi LXV. törvény 33/B. § rendelkezése alapján

3. Javaslatot tesz a polgármester illetményének és költségtérítésének megállapítására, emelésére.

4. Folyamatosan figyelemmel kíséri az SZMSZ hatályosulását. Szükség esetén javaslatot tesz annak kiegészítésére, módosítására. Az önkormányzat SZMSZ –a kizárólag a bizottság állásfoglalásával nyújtható be.

5. Lebonyolítja a képviselő-testület titkos szavazását.

6. Alkalmanként felülvizsgálja az önkormányzati rendeletek hatályosságát, és javaslatot tesz azok módosítására, kiegészítésére, vagy hatályon kívül helyezésére.

7. Véleményezi az önkormányzat által kötött szerződéseket, megállapodásokat, figyelemmel kíséri azok megvalósulását.

8. Véleményezheti az önkormányzati rendelet-tervezeteket.

**1. számú függelék a 13/2013.(XII.20.) önkormányzati rendelethez**

**AZ ÖNKORMÁNYZAT TÁRSULÁSAI**

Az önkormányzat az alábbi társulásokban vesz részt:

**a. ) Dél-Hevesi Kistérségi Társulás** A társulás székhelye: 3371. Átány,II. Rákóczi F. út 60.- tagönkormányzat

**b.) Hanyi-menti Köznevelési Intézményfenntartó Társulás**A társulás székhelye: 3371. Átány, II. Rákóczi F út 60. - tagönkormányzat

**c.) REGIO-KOM Térségi Kommunális Szolgáltató Társulás**A társulás székhelye: 5100. Jászberény, Lehel Vezér tér 18.- tagönkormányzat

**2. számú függelék a 13/2013.(XII.20.) önkormányzati rendelethez**

**A KÉPVISELŐ- TESTÜLET TAGJAINAK NÉVSORA, LAKCÍME**

Bakos József képviselő 3300. Eger, Zöldfa út 18. fsz.1.

Kotrocó László képviselő 3359. Tenk, Diófa út 3.

Kövesdi Tibor alpolgármester 3359. Tenk, Erdőtelki út 36/a.

Racsek Csaba képviselő 3359. Tenk,  Felszabadulás út 10.

Szabó Kálmánné képviselő 3359. Tenk, Honvéd út 30.

Szalmásiné Racsek Ágnes képviselő 3359. Tenk, Széchenyi út 8.

Szopkó Tamás polgármester 3359. Tenk, Honvéd út 27.

**3. számú függelék 13/2013.(XII.20.) önkormányzati rendelethez**

**A képviselő- testület állandó bizottságai tagjainak neve, és címe**

**Ügyrendi Bizottság:**

Bakos József képviselő 3300. Eger, Zöldfa út 18. fsz.1.

Racsek Csaba képviselő 3359. Tenk,  Felszabadulás út 10.

Szabó Kálmánné elnök 3359. Tenk, Honvéd út 30.

**Pénzügyi Bizottság**

Kotrocó László képviselő 3359. Tenk, Diófa út 3.

Petneháziné Molnár Tímea tag 3359. Tenk, Fő út 71.

Szalmásiné Racsek Ágnes elnök képviselő 3359. Tenk, Széchenyi út 8.

1. 1 Az információs önrendelkezési jogról és az információszabadságról szóló 2011. évi CXII törvény [↑](#footnote-ref-1)